**ירון ברלד** (נולד ב-21 במרץ 1976) הוא סטנדאפיסט, קומיקאי ושחקן ישראלי.

ביוגרפיה
--------

ברלד נולד וגדל ברמת השרון. לאחר שחרורו מצה"ל החל ברלד להופיע. הוא מופיע על בימות הסטנדאפ מסוף שנות התשעים.

במהלך אירועי האינתיפאדה בשנת 2000, הותקפו באלימות ברלד ואביו (יעקב) בידי מתפרעים ערבים בדרכם לבית המשפחה ביישוב מתן. שניהם נפצעו ונזקקו לטיפול רפואי. כתגובה פוסט-טראומטית לאירוע שחווה, הסתגר ברלד בבית המשפחה במשך ארבע שנים ועסק בעיקר באיסוף חומרים קומיים למופע שלו. כתוצאה מההסתגרות גם העלה משמעותית במשקלו, עניין שתרם בהמשך לבדיחות הפיזיות בהופעותיו.

ברלד השתתף במופע "סטנדאפ אל תוך הלילה" עם שחר חסון, אדם שרון, יוסי טרבלוס ואמירם טובים. כאשר הוא ידוע בהופעות סטנדאפ בסגנון ייחודי המבוססות על חיקויים מוגזמים ואלתורים בעזרת אביזרים שאותן נוהג לקנח בחיקוי של יונה.

בשנת 2003 השתתף בסרט הקולנוע "חוזה לך ברח", בתפקיד עצמו.

בין השנים 2003–2006 השתתף בתוכנית הרדיו של חיים אתגר, שרון טייכר וערן זרחוביץ' בגלי צה"ל. כמו כן התארח בפינה קבועה בתוכניתו של שמוליק טיאר ב-103FM ובתוכנית הסטנדאפ הלילית של יקיר אביב ב-100FM וברדיו צפון.

בשנת 2009 הופיע בפינת סטנדאפ קבועה בתוכנית המערכונים "שינויים בלוח השידורים" של ערוץ 10.

החל משנת 2011 מופיע בתוכנית הבידור והסאטירה "בובה של לילה" המשודרת בערוץ הספורט. בתוכניותיה הראשונות של "בובה של לילה" גילם דמויות אורח מתחלפות כגון: הסייף האולימפי ירון חתואל שנאלץ להתפרנס מעבודות צדדיות ודמותו של אוהד מכבי תל אביב בכדורסל אילן השועל. בהמשך נכנס למשבצת קבועה שבה גילם את דמותו הפארודית של הסטנדאפיסט נאור ציון, איתה כבר הספיק לקבוע מטבעות לשון כגון: "ימינה ת'צלם" ו"אני כבר פה". בעונתה השנייה של התוכנית הופיע עם חיקויים קומיים של שימי ריגר ורון קופמן ובעונות הבאות הופיע בתור רפי גינת, יודהל'ה מאסקימו לימון, זאב רווח, טוביה צפיר והאלק הוגאן.

בינואר 2012, הצטרף לעונתה התשיעית של תוכנית הסאטירה הפופולרית של שידורי קשת – "ארץ נהדרת", בתור שחקן אורח ובהמשך הפך לחבר קאסט מן המניין.

באוגוסט 2012 השתתף יחד עם דודו ארז בסדרת הרשת "סנאי סנאי". סדרה קומית בת שמונה פרקים, בבימויו של נועם ורדי, שהופקה בחסות בירה גולדסטאר.

בשנת 2013 החל להגיש יחד עם דודו ארז את תוכנית הלייט נייט "חיות לילה" בהוט קומדי סנטרל.

בפברואר 2014 נחקר במשטרה בחשד שביצע מעשה מגונה בנערה בת 17, בתגובה החליטה הנהלת שידורי קשת על השעייתו מהתוכנית "ארץ נהדרת". כחודש וחצי לאחר מכן החל לחזור בהדרגה להופיע בתוכניותיו. ביוני 2014 החליטה הפרקליטות לסגור את התיק נוכח היעדר ראיות מספיקות להעמדתו לדין.

בנובמבר 2015 כיכב בתוכנית מערכוני סאטירת הספורט של אלי בן דוד, "אנחנו במפה".

ברלד היווה השראה לדמותו של ברלד בסדרה "מסודרים", ששודרה בערוץ 2 בין השנים 2007–2009, ואף היה אמור לגלם בעצמו את הדמות אך לבסוף התפקיד בוצע על ידי מאור כהן. כמו כן, גם דמותו של פלוטו בסיטקום "החברים של נאור" מבוססת עליו.

ברלד הגיש סדרת בישול קומית אינטרנטית באתר וואלה! NEWS בשם "מאנסטר שף" בה הוא מארח מפורסמים שונים.

ב-2017 השתתף גם כן בסרט הקולנוע לילדים "מבצע ביצה".

בשנים 2017–2023 השתתף ברלד בארבע עונות של תוכנית הריאליטי הקומית "גולסטאר", המשודרת ב"HOT". אחת העונות התקיימה במקסיקו ("גולסטאר מקסיקו"), השנייה בתאילנד ("גולסטאר תאילנד"), השלישית במרוקו ("גולסטאר מרוקו") והאחרונה ביוון ("גולסטאר יוון").

בשנת 2018 השתתף ברלד בתוכנית הדוקו-ריאליטי הקומית "היחידה", המשודרת ב-"HOT". באותה שנה השתתף במופע החנוכה "נקסט פסט" בבימויו של עמי אנידג'ר, לצד כוכבי רשת אחרים.

חיים אישיים
-----------

היה בן זוגה של השחקנית מור חן.

קישורים חיצוניים
----------------

ויקישיתוף מדיה וקבצים בנושא **ירון ברלד** בוויקישיתוף

* ירון ברלד, במיזם "אישים" לתיעוד היצירה הישראלית
* ירון ברלד, במסד הנתונים הקולנועיים IMDb (באנגלית)
* ירון ברלד, באתר "אידיבי", מאגר הידע העברי לקולנוע ישראלי ועולמי
* ג'ני אלעזרי, ברלד - הסיפור האמיתי, באתר mynet (כפי שנשמר בארכיון האינטרנט), 7 במאי 2009
* תומר גניהר, בובה של חיים, באתר הארץ, 11 בנובמבר 2011
* אתר למנויים בלבד איתי סגל, ברלד לייט, באתר "ידיעות אחרונות", 2 בדצמבר 2016

הערות שוליים
------------

1. ↑  ספי קצב, ‏"קיצוני. ברדקיסט. קשה לעיכול. קומיקאי של פעם בדור". ירון ברלד טורף את המסך, באתר ‏מאקו‏, 9 בפברואר 2012
2. ↑  אלון הדר, קומדי סטור, באתר nrg‏, 1 בינואר 2010
3. 1 2 3 4  קורות חיים ברלד
4. ↑  אלי סניור, המזימה: לביים תאונה ולרצוח את ראש עיריית רמלה, באתר Xnet‏, 9 במאי 2005
5. ↑  ניר וולף, יציע העיתונות, באתר ישראל היום, 19 באוגוסט 2011
6. ↑  תומר גניהר, בובה של חיים, באתר הארץ, 11 בנובמבר 2011
7. ↑  עכבר העיר, עכבר העיר אונליין, סדרה אינטרנטית חדשה לירון ברלד ודודו ארז, באתר הארץ, 01 באוגוסט 2012
8. ↑  חשד: הקומיקאי ירון ברלד תקף מינית נערה בת 17, באתר וואלה!‏, 25 בפברואר 2014
9. ↑  אלי אשכנזי, רותה קופפר, ירון ברלד הושעה מ"ארץ נהדרת" בגלל שנחשד במעשה מגונה, באתר הארץ, 25 בפברואר 2014
10. ↑  רן בוקר, תמונות ראשונות: ברלד חוזר לסט הצילומים, באתר ynet, 30 במרץ 2014
11. ↑  רענן בן צור, נסגר תיק חקירה נגד הבדרן ירון ברלד, באתר ynet, 19 ביוני 2014
12. ↑  ג'ני אלעזרי, ברלד - הסיפור האמיתי, באתר mynet (כפי שנשמר בארכיון האינטרנט), 7 במאי 2009
13. ↑  גיא פינס, "כן אנחנו שניים", כתבת וידאו בערוץ 10
14. ↑  מאנסטר שף באתר וואלה! NEWS
15. ↑  גבי בר־חיים | צילום: משה נחומוביץ, "הייתי מכורה לברלד כמו ששמן מכור לפחמימות", באתר ynet, 7 בדצמבר 2016

| ארץ נהדרת  |
| --- |
| כותבים ראשיים ויוצרים | דוד ליפשיץ • מולי שגב • אסף שלמון |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • טל פרידמן • איל קיציס • אסי כהן • תמיר בר |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד |
| הפקות ספין-אוף | זוהי סדום • הפרלמנט • עוד כותרות |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012341267105171
* VIAF: 1483168596752330450009
* WorldCat (עם VIAF): 1483168596752330450009

 |